CELEX: 32021R1297
Language: lv
Date: 2021-08-04 00:00:00
Title: Komisijas Regula (ES) 2021/1297 (2021. gada 4. augusts), ar ko attiecībā uz perfluorkarbonskābēm, kam virknē ir 9 līdz 14 oglekļa atomi (C9–C14 PFCA), to sāļiem un C9–C14 PFCA radniecīgām vielām groza Eiropas Parlamenta un Padomes Regulas (EK) Nr. 1907/2006 XVII pielikumu (Dokuments attiecas uz EEZ)

5.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 282/29
               
            
         KOMISIJAS REGULA (ES) 2021/1297
         (2021. gada 4. augusts),
         ar ko attiecībā uz perfluorkarbonskābēm, kam virknē ir 9 līdz 14 oglekļa atomi (C9–C14 PFCA), to sāļiem un C9–C14 PFCA radniecīgām vielām groza Eiropas Parlamenta un Padomes Regulas (EK) Nr. 1907/2006 XVII pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (ECHA), groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 68. panta 1. punktu,
         tā kā:
         
                     (1)
                  
                  
                     Taisnās un sazarotās virknes perfluorkarbonskābes, kam virknē ir 9 līdz 14 oglekļa atomi (C9–C14 PFCA), to sāļi un C9–C14 PFCA radniecīgās vielas (2) patlaban Savienībā tiek iegūtas galvenokārt kā nejauši blakusprodukti tādu perfluorētu un polifluorētu vielu ražošanā, kam oglekļa atomu virknē ir mazāk nekā deviņi oglekļa atomi (piemēram, perfluoroktānskābe jeb PFOA). Turklāt uzņēmumi varētu apsvērt iespēju C9–C14 PFCA, to sāļus un C9–C14 PFCA radniecīgās vielas nākotnē izmantot par PFOA, tās sāļu un radniecīgo vielu aizstājējiem, jo īpaši pēc tam, kad sāks piemērot Savienības tiesību aktos noteiktos PFOA ierobežojumus. Tāpēc ir jānovērš tādas turpmākas ražošanas un izmantošanas iespējamība, kas palielina minēto vielu nonākšanu vidē.
                  
               
                     (2)
                  
                  
                     Attiecīgi 2015. gada 17. decembrī un 2017. gada 12. janvārī divas C9–C14 PFCA grupas, proti, perfluornonān-1-skābe (PFNA), kam virknē ir 9 oglekļa atomi, un tās nātrija un amonija sāļi un nonadekafluordekānskābe (PFDA), kam virknē ir 10 oglekļa atomi, un tās nātrija un amonija sāļi, tika iekļautas kandidātsarakstā ar vielām, kas rada ļoti lielas bažas (SVHC) un kas saskaņā ar Regulas (EK) Nr. 1907/2006 57. panta c) punktu potenciāli iekļaujamas minētās regulas XIV pielikumā kā reproduktīvajai sistēmai toksiskas vielas, bet saskaņā ar minētās regulas 57. panta d) punktu – kā noturīgas, bioakumulatīvas un toksiskas vielas (PBT). Turklāt PFNA un PFDA, kā arī to nātrija un amonija sāļi ir norādīti Eiropas Parlamenta un Padomes Regulas (EK) Nr. 1272/2008 (3) VI pielikuma 3. daļas sarakstā kā 2. kategorijas kancerogēnas vielas un 1.B kategorijas reproduktīvajai sistēmai toksiskas vielas. 2012. gada 19. decembrī henikosafluorundekānskābe (PFUnDA), kam virknē ir 11 oglekļa atomi, trikosafluordode kānskābe (PFDoDA), kam virknē ir 12 oglekļa atomi, pentakosafluortridekānskābe (PFTrDA), kam virknē ir 13 oglekļa atomi, un heptakosafluortetradekānskābe (PFTDA), kam virknē ir 14 oglekļa atomi, saskaņā ar Regulas (EK) Nr. 1907/2006 57. panta e) punktu tika iekļautas SVHC kandidātsarakstā kā ļoti noturīgas un ļoti bioakumulatīvas (vPvB) vielas. C9–C14 PFCA radniecīgās vielas arī uzskatāmas attiecīgi par PBT vai vPvB vielām, jo tās vidē pārveidojas vai noārdās līdz C9–C14 PFCA.
                  
               
                     (3)
                  
                  
                     2017. gada 6. oktobrī Vācija un Zviedrija saskaņā ar Regulas (EK) Nr. 1907/2006 69. panta 4. punktu iesniedza Eiropas Ķimikāliju aģentūrai (“Aģentūra”) dokumentāciju (4) (“XV pielikumā minētā dokumentācija”), ierosinot ierobežot C9–C14 PFCA, to sāļu un C9–C14 PFCA radniecīgo vielu ražošanu un laišanu tirgū un to izmantošanu par sastāvdaļu citu vielu, maisījumu un izstrādājumu vai to daļu ražošanā un laišanu tirgū kā sastāvdaļu citās vielās, maisījumos un izstrādājumos vai to daļās. Lai samazinātu minēto vielu nonākšanu vidē un nepieļautu to ražošanu, laišanu tirgū un izmantošanu par tādu vielu aizstājējiem, uz kurām attiecas Regulas (EK) Nr. 1907/2006 (5) XVII pielikuma 68. ierakstā noteiktie ierobežojumi, Vācija un Zviedrija ierosināja C9–C14 PFCA un to sāļu summas robežkoncentrāciju noteikt 25 ppb apmērā un C9–C14 PFCA radniecīgo vielu summas robežkocentrāciju – 260 ppb apmērā. Vācija un Zviedrija ierosināja izņēmumus attiecībā uz C9–C14 PFCA, to sāļiem un C9–C14 PFCA radniecīgajām vielām, kas ir nejauši blakusprodukti tādu fluorķimikāliju ražošanā, kurām perfluorētu oglekļa atomu virknē ir astoņi atomi vai mazāk, vai attiecībā uz to izmantošanu par transportētiem izolētiem starpproduktiem.
                  
               
                     (4)
                  
                  
                     2018. gada 14. septembrī Aģentūras Riska novērtēšanas komiteja (RAC) pieņēma atzinumu, kurā secināts, ka identificēto risku mazinājuma ziņā pats piemērotākais Savienības mēroga pasākums būtu C9–C14 PFCA, to sāļu un C9–C14 PFCA radniecīgo vielu ražošanas, izmantošanas un tirgū laišanas ierobežojums ar XV pielikumā minētajā dokumentācijā ierosinātā apmēra un nosacījumu grozījumiem. RAC piekrita Vācijas un Zviedrijas ierosinātajām robežkoncentrācijām. RAC piekrita Vācijas un Zviedrijas ierosinātajiem izņēmumiem, jo ierosinātais ierobežojums nav paredzēts tam, lai nepieļautu tādu fluorķimikāliju ražošanu, kurām molekulārajā virknē ir seši oglekļa atomi vai mazāk. RAC ieteica uz ierobežotu laiku noteikt izņēmumu minēto vielu izmantošanai tādu zem spiediena esošu dozētu inhalatoru ražošanā, kas ir kritiski svarīgi plaušu slimību ārstēšanai, jo ražošanā izmantotais attiecīgo vielu daudzums ir neliels (daži grami) un minētais medicīniskais lietojums ir ļoti svarīgs. RAC pauda viedokli, ka būtu jāpiešķir pagaidu izņēmums attiecībā uz pusvadītājiem, kas satur nelielu daudzumu C9–C14 PFCA, un pusgatavām un gatavām elektroniskām iekārtām, kuru sastāvā ir speciāli pusvadītāji un kuras paredzēts izmantot par gatavu elektronisku iekārtu maiņas daļām.
                  
               
                     (5)
                  
                  
                     Turklāt RAC ieteica C9–C14 PFCA, to sāļu un C9–C14 PFCA radniecīgo vielu ierobežojumam piemērot tādus pašus izņēmumus, kādi tiek piemēroti Regulas (EK) Nr. 1907/2006 XVII pielikuma 68. ierakstā noteiktajam PFOA ierobežojumam.
                  
               
                     (6)
                  
                  
                     2018. gada 29. novembrī Aģentūras Sociālās un ekonomiskās analīzes komiteja (SEAC) pieņēma atzinumu, kurā norādīja, ka sociālekonomiskā ieguvuma un sociālekonomisko izmaksu ziņā XV pielikumā minētajā dokumentācijā ierosinātais ierobežojums ar RAC un SEAC grozījumiem ir vispiemērotākais Savienības mēroga pasākums konstatēto risku novēršanai.
                  
               
                     (7)
                  
                  
                     Pamatojoties uz sociālekonomiskajiem elementiem, kas doti XV pielikumā minētajā dokumentācijā un iesniegti sabiedriskās apspriešanas laikā, SEAC piekrita XV pielikumā minētajā dokumentācijā ierosinātajiem un RAC ieteiktajiem izņēmumiem. SEAC piekrita ierosinājumam ierobežojuma piemērošanu atlikt uz 18 mēnešiem. Turklāt SEAC ierosināja augstākas robežvērtības fluorpolimēriem, kas satur perfluorpropoksigrupas vai perfluormetoksigrupas un ko izmanto konkrētās produktu grupās, lai nodrošinātu to ražošanu. Tomēr vispārējā robežvērtība 25 ppb joprojām ir piemērojama no minētajiem materiāliem ražotajiem gatavajiem izstrādājumiem.
                  
               
                     (8)
                  
                  
                     Ierobežošanas procesa laikā notika apspriešanās ar Regulas (EK) Nr. 1907/2006 76. panta 1. punkta f) apakšpunktā minēto Aģentūras Ieviešanas informācijas apmaiņas forumu, un tā atzinums ir ņemts vērā.
                  
               
                     (9)
                  
                  
                     2019. gada 16. janvārī Aģentūra RAC un SEAC atzinumus (6) iesniedza Komisijai.
                  
               
                     (10)
                  
                  
                     Eiropas Parlamenta un Padomes Regula (ES) 2019/1021 (7) tika grozīta saskaņā ar Stokholmas Konvencijas par noturīgajiem organiskajiem piesārņotājiem Pušu konferencē pieņemto lēmumu (SC-9/12) par PFOA (8), kurā ietvertas dažas (bet ne visas) Regulas (EK) Nr. 1907/2006 XVII pielikuma 68. ierakstā iekļautās atkāpes. Minētā pielikuma 68. ieraksts faktiski tika aizstāts ar iepriekšminēto Regulas (ES) 2019/1021 grozījumu. Regulas (ES) 2019/1021 grozījumā paredzētie izņēmumi, kas attiecas uz PFOA, tās sāļu un ar PFOA saistīto savienojumu izmantošanu, ar tādiem pašiem nosacījumiem būtu jāattiecina arī uz C9–C14 PFCA, to sāļiem un C9–C14 PFCA radniecīgajām vielām; tas saistīts ar tādu fluorķimikāliju ražošanas procesu, kuru sastāvā kā piemaisījumi ir abu minēto grupu vielas.
                  
               
                     (11)
                  
                  
                     Pēc tam, kad bija pabeigts RAC un SEAC atzinums par ierosināto ierobežojumu attiecībā uz C9–C14 PFCA, Komisija saņēma vēl divus pieprasījumus noteikt izņēmumus, kas vajadzīgi, lai varētu ražot fluorpolimērus un fluorelastomērus, kā arī ražot un rūpnieciskiem un profesionāliem lietojumiem paredzētos maisījumos un izstrādājumos izmantot politetrafluoretilēna (PTFE) mikropulverus. Komisija lūdza ECHA sniegt papildu atzinumu, jo gatavie izstrādājumi tiek izmantoti augstvērtīgos lietojumos (9). Komisija RAC un SEAC papildu atzinumu (10) saņēma 2020. gada 15. decembrī.
                  
               
                     (12)
                  
                  
                     Ņemot vērā XV pielikumā minēto dokumentāciju un RAC un SEAC atzinumus, Komisija uzskata, ka no taisnas un/vai sazarotas virknes C9–C14 PFCA, to sāļu un C9–C14 PFCA radniecīgo vielu ražošanas, lietošanas vai laišanas tirgū atsevišķi, par citu vielu sastāvdaļu, maisījumos un izstrādājumos rodas nepieņemams risks cilvēka veselībai un videi, kurš ir jānovērš Savienības mērogā. Komisija uzskata, ka ierosinātais ierobežojums (kas grozīts ar RAC un SEAC atzinumiem), ņemot vērā tā sociālekonomisko ietekmi un alternatīvu pieejamību, kā arī dažu šā ierobežojuma izņēmumu salāgošanu ar Regulas (ES) 2019/1021 grozījumā minētajiem izņēmumiem, ir piemērots Savienības mēroga pasākums konstatētā riska novēršanai.
                  
               
                     (13)
                  
                  
                     Ieinteresētajām personām vajadzētu dot pietiekami daudz laika veikt vajadzīgos pasākumus ierobežojuma ievērošanai. Tāpēc, ņemot vērā no XV pielikumā minētajā dokumentācijā ietverto ierosinājumu, kā arī RAC un SEAC paustos apsvērumus, ierobežojuma piemērošana būtu jāatliek uz 18 mēnešiem. Lai ņemtu vērā konkrētu nozaru specifiku, būtu jāpiemēro ilgāka atlikšana vai vispārēji izņēmumi.
                  
               
                     (14)
                  
                  
                     Tāpēc Regula (EK) Nr. 1907/2006 būtu attiecīgi jāgroza.
                  
               
                     (15)
                  
                  
                     Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 1907/2006 133. pantu izveidotā komiteja,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1907/2006 XVII pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 4. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 396, 30.12.2006., 1. lpp.
         
         
            (2)  C9–C14 PFCA radniecīgās vielas ir vielas, kuras to molekulārās struktūras dēļ uzskata par spējīgām noārdīties līdz C9–C14 PFCA vai pārveidoties par tām.
         
            (3)  Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).
         
            (4)  https://www.echa.europa.eu/documents/10162/2ec5dfdd-0e63-0b49-d756-4dc1bae7ec61.
         
            (5)  Komisijas Regula (ES) 2017/1000 (2017. gada 13. jūnijs), ar ko sakarā ar perfluoroktānskābi (PFOA), tās sāļiem un ar PFOA saistītām vielām groza Eiropas Parlamenta un Padomes Regulas (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), XVII pielikumu (OV L 150, 14.6.2017., 14. lpp.).
         
            (6)  https://echa.europa.eu/documents/10162/13641/rest_pfcas_compiled_racseac_opi_en.pdf/b06db225-3995-13fd-d89a-a9b73ef6bfc2
         
            (7)  OV L 188I, 15.6.2020., 1. lpp.
         
         
            (8)  http://www.pops.int/TheConvention/ConferenceoftheParties/Meetings/COP9/tabid/7521/Default.aspx.
         
            (9)  https://echa.europa.eu/documents/10162/034d97c3-7975-19f5-3739-76c288ad2b0c.
         
            (10)  https://echa.europa.eu/documents/10162/13579/art77_3c_pfoa_pfca_derogations_compiled_rac_seac_opinions_en.pdf/6582d9a1-56b2-3e88-a70f-cdf3ab33d421
      
      
         
            PIELIKUMS
            XVII pielikumā 68. ierakstu aizstāj ar šādu:
            
               
                           
                                       “68.
                                    
                                    
                                       Taisnas un sazarotas virknes perfluorkarbonskābes ar formulu CnF2n+1-C(= O)OH, kur n = 8, 9, 10, 11, 12 vai 13 (C9–C14 PFCA),
                                       ieskaitot to sāļus un visas to kombinācijas;
                                       C9–C14 PFCA radniecīgās vielas, kam ir perfluorgrupa ar formulu CnF2n+1, kas tieši piesaistīta citam oglekļa atomam, kur n = 8, 9, 10, 11, 12, vai 13, ieskaitot to sāļus un visas to kombinācijas;
                                       C9–C14 PFCA radniecīgās vielas, kam viens no struktūras elementiem ir perfluorgrupa ar formulu CnF2n+1, kas nav tieši piesaistīta citam oglekļa atomam, kur n = 9, 10, 11, 12, 13 vai 14, ieskaitot to sāļus un visas to kombinācijas.
                                       Aprakstā neietilpst šādas vielas:
                                       
                                                   —
                                                
                                                
                                                   CnF2n+1-X, kur X = F, Cl vai Br
                                                   un n = 9, 10, 11, 12, 13 vai 14, ieskaitot visas to kombinācijas,
                                                
                                             
                                                   —
                                                
                                                
                                                   CnF2n+1-C(= O)OX’, kur n > 13 un X’=jebkura grupa, ieskaitot sāļus.
                                                
                                             ______________________________
                                    
                                 
                        
                           
                                       1.
                                    
                                    
                                       No 2023. gada 25. februāra nedrīkst ražot vai laist tirgū kā atsevišķas vielas.
                                    
                                 
                                       2.
                                    
                                    
                                       No 2023. gada 25. februāra nedrīkst lietot vai laist tirgū:
                                       
                                                   a)
                                                
                                                
                                                   kā sastāvdaļu citā vielā;
                                                
                                             
                                                   b)
                                                
                                                
                                                   maisījumā;
                                                
                                             
                                                   c)
                                                
                                                
                                                   izstrādājumā,
                                                
                                             izņemot tad, ja koncentrācija vielā, maisījumā vai izstrādājumā ir mazāka par 25 ppb (C9–C14 PFCA un to sāļu summai) vai 260 ppb (C9–C14 PFCA radniecīgo vielu summai).
                                    
                                 
                                       3.
                                    
                                    
                                       Atkāpjoties no 2. punkta, C9–C14 PFCA, to sāļu un C9–C14 PFCA radniecīgo vielu summas robežkoncentrācija ir 10 ppm, ja tās ir tādas vielas sastāvā, kas tiks izmantota par transportētu izolētu starpproduktu, un ja ir izpildīti šīs regulas 18. panta 4. punkta a)–f) apakšpunkta nosacījumi attiecībā uz tādu fluorķimikāliju ražošanu, kurām perfluorētu oglekļa atomu virknē ir 6 atomi vai mazāk. Komisija šo robežvērtību pārskata ne vēlāk kā 2023. gada 25. augustā.
                                    
                                 
                                       4.
                                    
                                    
                                       Ieraksta 2. punktu no 2023. gada 4. jūlija piemēro:
                                       
                                                   i)
                                                
                                                
                                                   tekstilmateriāliem ar ūdens un eļļu atgrūšanas spēju strādnieku pasargāšanai no tādiem bīstamiem šķidrumiem, kuri apdraud to veselību un drošību;
                                                
                                             
                                                   ii)
                                                
                                                
                                                   politetrafluoretilēna (PTFE) un polivinilidēnfluorīda (PVDF) ražošanā, lai izgatavotu:
                                                   
                                                               —
                                                            
                                                            
                                                               augstas veiktspējas, korozijnoturīgas gāzes filtra membrānas, ūdens filtra membrānas un membrānas medicīniskajiem tekstilizstrādājumiem,
                                                            
                                                         
                                                               —
                                                            
                                                            
                                                               rūpnieciskajiem atkritumiem paredzētu siltummaiņas aprīkojumu,
                                                            
                                                         
                                                               —
                                                            
                                                            
                                                               rūpnieciskos hermētiķus, kas spēj novērst gaistošo organisko savienojumu un PM 
                                                                     2,5
                                                                   daļiņu noplūdes.
                                                            
                                                         
                                             
                                 
                                       5.
                                    
                                    
                                       Atkāpjoties no 2. punkta, līdz 2025. gada 4. jūlijam C9–C14 PFCA, to sāļus un C9–C14 PFCA radniecīgās vielas atļauts izmantot šādiem mērķiem:
                                       
                                                   i)
                                                
                                                
                                                   fotolitogrāfijas vai izkodināšanas procesos pusvadītāju ražošanā;
                                                
                                             
                                                   ii)
                                                
                                                
                                                   fotofilmu fotogrāfiskiem pārklājumiem;
                                                
                                             
                                                   iii)
                                                
                                                
                                                   invazīvām un implantējamām medicīniskām ierīcēm;
                                                
                                             
                                                   iv)
                                                
                                                
                                                   ugunsdzēsības putās, kuras jau uzstādītās mobilās vai fiksētās sistēmās lieto šķidru kurināmo tvaika slāpēšanai un šķidru kurināmo aizdegšanās dzēšanai (B klases ugunsgrēki), ar šādiem nosacījumiem:
                                                   
                                                               —
                                                            
                                                            
                                                               ugunsdzēsības putas, kas satur vai var saturēt C9–C14 PFCA, to sāļus un C9–C14 PFCA radniecīgās vielas, neizmanto apmācībā,
                                                            
                                                         
                                                               —
                                                            
                                                            
                                                               ugunsdzēsības putas, kas satur vai var saturēt C9–C14 PFCA, to sāļus un C9–C14 PFCA radniecīgās vielas, izmēģinājumos izmanto vienīgi tad, ja visas noplūdes tiek kontrolētas,
                                                            
                                                         
                                                               —
                                                            
                                                            
                                                               ugunsdzēsības putas, kas satur vai var saturēt C9–C14 PFCA, to sāļus un C9–C14 PFCA radniecīgās vielas, no 2023. gada 1. janvāra atļauts izmantot vienīgi tādos objektos, kur visas noplūdes var tikt kontrolētas,
                                                            
                                                         
                                                               —
                                                            
                                                            
                                                               tādu ugunsdzēsības putu krājumus, kas satur vai var saturēt C9–C14 PFCA, to sāļus un C9–C14 PFCA radniecīgās vielas, apsaimnieko saskaņā ar Regulas (ES) 2019/1021 5. pantu.
                                                            
                                                         
                                             
                                 
                                       6.
                                    
                                    
                                       Ieraksta 2. punkta c) apakšpunktu nepiemēro izstrādājumiem, kas laisti tirgū pirms 2023. gada 25. februāra.
                                    
                                 
                                       7.
                                    
                                    
                                       Līdz 2023. gada 25. augustam 2. punktu nepiemēro zem spiediena esošu dozētu inhalatoru flakonu pārklājumam.
                                    
                                 
                                       8.
                                    
                                    
                                       Ieraksta 2. punktu c) apakšpunktu no 2023. gada 31. decembra piemēro:
                                       
                                                   a)
                                                
                                                
                                                   pusvadītājiem atsevišķi;
                                                
                                             
                                                   b)
                                                
                                                
                                                   pusvadītājiem, kas iestrādāti pusgatavās un gatavās elektroniskās iekārtās.
                                                
                                             
                                 
                                       9.
                                    
                                    
                                       Ieraksta 2. punkta c) apakšpunktu no 2030. gada 31. decembra piemēro pusvadītājiem, ko izmanto tādu gatavu elektronisku iekārtu rezerves vai maiņas daļās, kuras tirgū laistas pirms 2023. gada 31. decembra.
                                    
                                 
                                       10.
                                    
                                    
                                       Līdz 2023. gada 25. augustam C9–C14 PFCA summas robežkoncentrācija, kas minēta 2. punktā, fluorplastmasā un fluorelastomēros, kuri satur perfluoralkoksigrupas, ir 2000 ppb. No 2023. gada 25. augusta C9–C14 PFCA summas robežkoncentrācija fluorplastmasā un fluorelastomēros, kas satur perfluoralkoksigrupas, ir 100 ppb. Perfluoralkoksigrupas saturošas fluorplastmasas un fluorelastomēru ražošanas un izmantošanas laikā pilnībā jānovērš C9–C14 PFCA emisijas vai, ja tas nav paveicams, šādas emisijas, cik vien tehniski un praktiski iespējams, jāsamazina. Šī atkāpe neattiecas uz 2. punkta c) apakšpunktā minētajiem izstrādājumiem. Komisija šo atkāpi pārskata ne vēlāk kā 2023. gada 25. augustā.
                                    
                                 
                                       11.
                                    
                                    
                                       Ieraksta 2. punktā minētā C9–C14 PFCA summas robežkoncentrācija ir 1000 ppb, ja šīs vielas ir mikropulveros, kas iegūti apstarošanā ar jonizējošo starojumu vai termiskajā noārdīšanā, kā arī rūpnieciskiem un profesionāliem lietojumiem domātos maisījumos un izstrādājumos, kas satur PTFE mikropulverus. PTFE mikropulveru ražošanas un izmantošanas laikā pilnībā jānovērš C9–C14 PFCA emisijas vai, ja tas nav paveicams, šādas emisijas, cik vien tehniski un praktiski iespējams, jāsamazina. Komisija šo atkāpi pārskata ne vēlāk kā 2023. gada 25. augustā.
                                    
                                 
                                       12.
                                    
                                    
                                       Šajā ierakstā C9–C14 PFCA radniecīgās vielas ir vielas, kuras to molekulārās struktūras dēļ uzskata par spējīgām noārdīties līdz C9–C14 PFCA vai pārveidoties par tām.”